Prestar eru ekki undanþegnir áföllum fremur en aðrir Eðvarð Ingólfsson prestur á Akranesi hefur komið víða við . Hann hefur samið 15 bækur ; unglingabækur og ævisögur , og hann var dagskrárgerðarmaður á Ríkisútvarpinu í sex ár . Einnig var hann ritstjóri barnablaðsins Æskunnar í fimm ár . Hann hóf nám í guðfræði haustið 1989 þá 29 ára gamall og lauk embættisprófi á haustdögum 1995 . Fyrst varð hann prestur á Skinnastað í Öxarfirði en tók síðan við yfir fimm þúsund manna söfnuði á Akranesi í árslok 1997 . Í jólablaði Skessuhorns er rætt við Eðvarð um uppvaxtarárin vestur á Hellissandi sem mótuðu hann sem rithöfund á ungra aldri . Ekki er einungis að hann þurfi að takast á við erilssamt starf heldur einnig mótlæti í lífinu . Föður sinn missti hann barnungur og móðir hans lést úr heilablóðfalli fyrir tíu árum . Sjálfur missti Eðvarð sjón á öðru auga í fyrra og nú í sumar greindist hann með Parkinsonsjúkdóminn . “ Stundum standa öll spjót á manni í einu og þá finnur maður best hvað það er dýrmætt að eiga góða fjölskyldu . Ég væri ekki hálfur maður án hennar , ” segir Eðvarð Ingólfsson . Sjá ítarlegt viðtal við séra Eðvarð í jólablaði Skessuhorns sem kemur út í dag .